Ähnli uateut aa da Helmut Ahrens: Da Nestroy hättat mitm Eulenspiegel, an Wunsch von sein Direkta Carl Carl entsprechnd, a leichts, untahoitends, volkstümlichs, simples Måchweak gschriebn, gaunz nåchm Gschmåck vom Publekum. Da Eulenspiegel hättat wenich mit dera Figua aus da Voikssåg ztuan, ea liegat vümeah in dera Linie vom Hanswurst und vom Kasperl. Und da launge, schlaksiche Nestroy ois Bua in ana kuazn Hosn und an üwagroßn Gwaund tät alla scho daduach komisch wiakn. Da Nestroy warat in da Låg gwesn, nua duach sei Mimik an nichtssågendn Såtz in an treffendn Witz zum vawaundln.